A BIZOTTSÁG HATÁROZATA
(2007. december 21.)
a Romániában a vaddisznók klasszikus sertéspestisének felszámolására valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló 2008. évi tervek jóváhagyásáról
(az értesítés a C(2007) 6699. számú dokumentummal történt)
(Csak a román nyelvű szöveg hiteles)
(2007/870/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási szerződésére és különösen annak 4. cikke (3) bekezdésére,
tekintettel Bulgária és Románia csatlakozási okmányára és különösen annak 42. cikkére,
tekintettel a klasszikus sertéspestis elleni védekezésre irányuló közösségi intézkedésekről szóló, 2001. október 23-i 2001/89/EK tanácsi irányelvre (1) és különösen annak 16. cikke (1) bekezdésének második albekezdésére, 19. cikke (3) bekezdésének második albekezdésére és 20. cikke (2) bekezdésének negyedik albekezdésére,
mivel:
(1)
A 2001/89/EK irányelv bevezeti a klasszikus sertéspestis elleni védekezésre irányuló minimum közösségi intézkedéseket. Ezen intézkedések között szerepel az a rendelkezés, hogy a tagállamok a klasszikus sertéspestis elsődleges előfordulásának vaddisznókban történő megállapítása után benyújtják a Bizottságnak a betegség felszámolására tett intézkedések írásos tervét. E rendelkezések a vaddisznók és a gazdaságokban tartott sertések sürgősségi vakcinázását is előírják.
(2)
Románia a klasszikus sertéspestis felmérésére és ellenőrzésére programot vezetett be az ország egész területén. Ez a program jelenleg is folyamatban van.
(3)
Romániában a vaddisznók klasszikus sertéspestisének felszámolására, valamint e vaddisznók és a gazdaságokban tartott sertések klasszikus sertéspestis elleni sürgősségi vakcinázására irányuló terv jóváhagyásáról szóló, 2006. november 23-i 2006/802/EK bizottsági határozat (2) egyike volt azoknak az intézkedéseknek, amelyet a Bizottság a klasszikus sertéspestis elleni küzdelemre való tekintettel fogadott el. A 2006/802/EK határozatot 2007. december 31-ig kell alkalmazni.
(4)
Romániában a klasszikus sertéspestis a vaddisznókban és a gazdaságokban tartott sertésekben is jelen van.
(5)
Románia 2007. november 29-én jóváhagyásra benyújtotta a Bizottsághoz a vaddisznók klasszikus sertéspestisének felszámolására irányuló 2008. évi módosított tervet, valamint Románia egész területére vonatkozóan a vaddisznók klasszikus sertéspestis elleni sürgősségi vakcinázására irányuló 2008. évi tervet.
(6)
Emellett 2007. november 29-én Románia benyújtotta a Bizottságnak a nagy sertésgazdaságokban tartott sertések marker vakcinával történő sürgősségi vakcinázására irányuló, valamint a kisebb sertésgazdaságokban tartott sertések élő, attenuált, konvencionális vakcinával történő sürgősségi vakcinázására irányuló, 2008. évi módosított tervet.
(7)
A Románia által benyújtott terveket a Bizottság megvizsgálta, és megállapította, hogy azok összhangban állnak a 2001/89/EK irányelvvel. Ennek megfelelően azokat jóváhagyják.
(8)
Állat-egészségügyi megfontolásokból Romániának biztosítania kell az említett tervekben megfogalmazott intézkedések hatékony végrehajtását.
(9)
A romániai klasszikus sertéspestissel kapcsolatos átmeneti állat-egészségügyi ellenőrző intézkedésekről szóló, 2006. november 14-i 2006/779/EK bizottsági határozatot (3) a klasszikus sertéspestis Románia területén tapasztalható endémikus megjelenése következtében fogadták el.
(10)
A 2006/779/EK határozatban megállapított intézkedések többek között tiltják a sertéshús, a sertéshúsból készült termékek, valamint a sertéshúst tartalmazó termékek és készítmények Romániából a többi tagországba történő szállítását. Ebből a célból az említett húst és az említett termékeket különleges bélyegzővel kell megjelölni. Ebből következően helyénvaló, hogy a sürgősségi vakcinázás alkalmával beoltott sertésekből származó friss húst e határozattal összhangban ugyanezzel a jelöléssel kell ellátni, és hogy rendelkezéseket kell megállapítani e hús piaci forgalmazására vonatkozóan.
(11)
Az e határozatban előírt intézkedéseket 2008. december 31-ig alkalmazandó átmeneti intézkedésekként kell jóváhagyni.
(12)
Az e határozatban előírt intézkedések összhangban állnak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A klasszikus sertéspestisnek a vaddisznókban való felszámolására irányuló terv
A Románia által 2007. november 29-én a Bizottságnak benyújtott, a klasszikus sertéspestisnek a vaddisznókban való felszámolására irányuló tervet a melléklet 1. pontjában meghatározott területre vonatkozóan jóváhagyták.
2. cikk
A vaddisznók klasszikus sertéspestis elleni sürgősségi vakcinázására irányuló terv
A Románia által 2007. november 29-én a Bizottságnak benyújtott, a vaddisznók klasszikus sertéspestis elleni sürgősségi vakcinázására irányuló tervet a melléklet 2. pontjában meghatározott területre vonatkozóan jóváhagyták.
3. cikk
A sertésgazdaságokban tartott sertések klasszikus sertéspestis elleni marker vakcinával történő sürgősségi vakcinázására irányuló terv
A Románia által 2007. november 29-én a Bizottságnak benyújtott, a sertésgazdaságokban tartott sertések klasszikus sertéspestis elleni marker vakcinával történő sürgősségi vakcinázására irányuló tervet a melléklet 3. pontjában meghatározott területre vonatkozóan jóváhagyták.
4. cikk
A sertésgazdaságokban tartott sertések klasszikus sertéspestis elleni élő, attenuált konvencionális vakcinával történő sürgősségi vakcinázására irányuló terv
A Románia által 2007. november 29-én a Bizottságnak benyújtott, a sertésgazdaságokban tartott sertések klasszikus sertéspestis elleni élő, attenuált konvencionális vakcinával történő sürgősségi vakcinázására irányuló tervet a melléklet 4. pontjában meghatározott területre vonatkozóan jóváhagyták.
5. cikk
Románia sertéshússal kapcsolatos kötelezettségei
Romániának biztosítania kell:
a)
hogy e határozat 3. cikkének értelmében a marker vakcinával beoltott sertésekből származó sertéshúst kizárólag a nemzeti piacon forgalmazzák, más tagállamba nem szállítják;
b)
hogy az e határozat 3. és 4. cikkével összhangban vakcinázott sertésekből származó húst különleges egészségügyi vagy azonosító jelzéssel látják el, amely nem összetéveszthető a 2006/779/EK határozat 4. cikkében említett közösségi bélyegzővel;
c)
hogy e határozat 4. cikkének értelmében az attenuált konvencionális vakcinával beoltott sertésekből származó sertéshúst kizárólag magánjellegű, otthoni fogyasztásra használják, más tagállamokba nem szállítják.
6. cikk
Románia tájékoztatásra vonatkozó kötelezettségei
Románia biztosítja, hogy a Bizottság és a tagállamok havi rendszerességgel tájékoztatást kapnak a 3. és 4 cikkben meghatározott, a sertések sürgősségi vakcinázására vonatkozó tervek végrehajtásáról. A következő információkat mindenképpen el kell juttatni minden megyére vonatkozóan:
a)
a sertésgazdaságok és a sertések kategóriánkénti teljes száma a sertéspestis felszámolására irányuló programban meghatározottak szerint;
b)
a sertésgazdaságok kategóriánkénti száma, azoknak a gazdaságoknak az adott hónapra vonatkozó, illetve összesített száma, ahol sürgősségi vakcinázás történt, illetve azon sertések adott hónapra vonatkozó és összesített száma, amelyeken sürgősségi vakcinázást hajtottak végre;
c)
a felhasznált különböző oltóanyag adagok adott hónapra vonatkozó, illetve összesített száma;
d)
az elvégzett felügyeleti vizsgálatok adott hónapra vonatkozó, illetve összesített száma, valamint ezeknek a vizsgálatoknak az eredménye.
7. cikk
Romániára vonatkozó megfelelési intézkedések
Románia megteszi és kihirdeti az e határozatnak való megfeleléshez szükséges intézkedéseket. Erről haladéktalanul tájékoztatja a Bizottságot.
8. cikk
Alkalmazhatóság
Ez a határozat 2008. január 1-jétől2008. december 31-ig alkalmazandó.
9. cikk
Címzett
Ennek a határozatnak a címzettje Románia.
Kelt Brüsszelben, 2007. december 21-én.